Se Paris-Nice på TV 2 SPORT og TV 2 PLAY fra 5.-12. marts. Paris-Nice står for døren, og særligt duellen mellem Jonas Vingegaard og Tadej Pogacar er imødeset. Men cykelseere skal også indstille sig på en ny regel. Den kommer i spil på 3. etapes holdtidskørsel, hvor der bliver afprøvet nye regler for tidtagningen. Normalt tæller fjerde- eller femtemandens tid som holdets tid i mål, men i Paris-Nice vil der blive registreret en tid, når den første mand krydser målstregen. Ændringen falder ikke i god jord hos TV 2 SPORTs cykelekspert Emil Vinjebo, der skal kommentere løbet. - Jeg bryder mig ikke om det koncept. Det tager det væk, som holdtidskørslen handler om – at komme sammen til målstregen. Det er essensen. - Det handler ikke kun om den stærkeste mand – det handler om at køre som en enhed. Det er ærgerligt for selve konceptet, siger Vinjebo. Vingegaard har det stærkeste hold Holdene til Paris-Nice er ikke fuldendte, men umiddelbart står Jonas Vingegaard med de stærkeste holdkammerater til den disciplin. Og det kommer regelændringen ikke til at ændre på, hvis man spørger Emil Vinjebo. - Det betyder ikke det store i Paris-Nice, fordi ruten ikke er så hård. Hvis der havde været en stigning til sidst, ville det give mening, at UAE kunne spare Pogacar undervejs, og så kunne han fyre den af. - Når det er helt fladt, skal man sidde med holdkammerater for at køre en høj topfart. Pogacar kan ikke køre lige så hurtigt som fire Jumbo-Visma-ryttere. Det er vigtigt at være en gruppe samlet, vurderer Vinjebo, der flere gange har prøvet disciplinen selv. Det hele lagt sammen kommer eksperten frem til den konklusion, at 3. etape bliver en af de bedste muligheder, hvis Jonas Vingegaard skal tage tid på sin rival. - Det er Jumbo-Visma, der har den største mulighed for at tage tid på UAE. Hvorfor er det ændret? Paris-Nice begrunder regelændringer med nytænkning. De vil tvinge holdene til at opfinde den bedste måde at få kaptajnen hurtigst i mål, skriver de på løbets hjemmeside. Den del er UAE Team Emirates allerede i gang med, fortæller sportsdirektør Joxean Fernendez Matxin til Cyclingnews. - Vi dedikerer meget tid til at arbejde specifikt på den her holdtidskørsel. Det ændrer meget – helt ned til, hvilke ryttere der skal med. - Vi skal minimere hans (Pogacars, red.) brug af kræfter i den første del af holdløbet for at være sikker på, han kan give den gas på den sidste del. De andre ryttere skal dosere kræfterne, så de bruger dem tidligere på ruten, siger Matxin. Både Jonas Vingegaard og Tadej Pogacar har vist storform op til løbet og har hver især flere sejre i 2023 allerede.

Referat:
Der bliver afprøvet nye regler for tidtagning, når 3. etape af Paris-Nice køres.